晁补之
扬州被召著作佐郎自金山回阻冰效退之陆浑山
二年官扬犹一炊，丞聋毋害守不讥。
帝知无功呼返之，具舟从江民不知。
道傍愚叟为涕洟，岂无爱人如尔为。
我谢叟归视汝儿，风号鸿潦水涸陂。
冰塞川船不可移，白蜺横野光逶迤。
寒威上射小日规，旦行一里方午维。
十日系野儿啼饥，中无载盗过不窥。
官令十夫为操椎，耶许相力哀复疲。
我笑遣夫是安施，霜不杀草圣所欷。
岁十一月冰固宜，逆天进亦不可几。
为儿搏饭儿安嬉，宁三月暖犹流凘。